DA Den Europæiske Unions Tidende C 120/10

MEDDELELSE FRA KOMMISSIONEN

om ajourføring af bilaget til Kommissionens meddelelse C(2004) 43 — EU-retningslinjer for statsstøtte til søtransportsektoren

(2017/C 120/03)

INDLEDNING

I søtransportretningslinjerne (1) (»retningslinjerne«) fastsættes kriterierne for foreneligheden af statsstøtte til søtransport med det indre marked i henhold til artikel 107, stk. 3, litra c), og artikel 106, stk. 2, i traktaten om Den Europæiske Unions funktionsmåde.

Navnlig fremgår der af retningslinjerne en række specifikke målsætninger, som er i Unionens søfartsinteresse, herunder »indflagning eller genflagning af medlemsstaternes registre«.

Indflagning eller genflagning af støtteberettigede skibe er forbundet med registrering i en medlemsstats skibsregister.

I retningslinjerne skelnes der i forbindelse med Unionens statsstøtteregler mellem forskellige kategorier af skibsregistre, som er oprettet af medlemsstaterne, nemlig »første registre« og »sekundære registre«. I retningslinjerne omfatter sekundære registre for det første »offshore-registre«, der tilhører territorier, som har større eller mindre autonomi i forhold den pågældende medlemsstat, og for det andet »internationale registre«, som er direkte knyttet til den stat, der har oprettet dem (punkt 1, sjette afsnit i retningslinjerne).

I bilaget til retningslinjerne defineres termen »medlemsstaternes registre«. I henhold til definitionen skal skibsregistre for at kunne betragtes som medlemsstaternes registre være »underlagt den lovgivning i en medlemsstat, som finder anvendelse på de af dens områder, som udgør en del af Det Europæiske Fællesskab [Den Europæiske Union]« (første sætning i bilaget til retningslinjerne).

På grundlag af denne definition præciseres det i bilagets punkt 1-4, hvilke registre der betragtes som medlemsstaternes registre, og hvilke der ikke gør.

Punkt 2 i bilaget indeholder en udtømmende liste over sekundære registre, som er beliggende i medlemsstaterne og er underlagt deres lovgivning, og som betragtes som medlemsstaternes registre.

Den gældende version af bilaget, og således også den udtømmende liste i bilagets punkt 2, blev vedtaget samtidig med retningslinjerne, som har fundet anvendelse siden den 17. januar 2004. Den er ikke blevet ajourført siden da.

Kommissionen er opmærksom på, at medlemsstaterne kan oprette nye skibsregistre eller ændre eller afskaffe eksisterende registre. Frankrig oprettede f.eks. sit »Registre International Français« i 2005. Derfor er der tilbøjelighed til, at den udtømmende liste over sekundære registre, der kan betragtes som medlemsstaternes registre i bilagets punkt 2, ændrer sig med tiden. For at holde trit med situationen i alle de registerførende medlemsstater vil listen skulle ajourføres jævnligt.

Listen i punkt 2 i bilaget bør af disse grunde ændres fra en udtømmende til en ikke-udtømmende liste, alt imens definitionen i bilagets første sætning bevares, og på grundlag af hvilken sekundære registre kan kvalificeres som medlemsstaternes registre.

Ændringen vil både sikre den nødvendige fleksibilitet i gennemførelsen af retningslinjerne for så vidt angår medlemsstaternes sekundære registre og sikre retssikkerhed i forbindelse med behandlingen af de af medlemsstaternes sekundære registre, som blevet oprettet efter vedtagelsen af retningslinjerne, og som derfor uden ændringen ikke ville være omfattet af nogen af punkterne i bilaget. Som helhed vil ændringen bidrage til at nå kontrolmålsætningerne i retningslinjerne for statsstøtte med den mindst mulige administrative byrde og under fuld overholdelse af traktaterne.

I lyset af ovenstående bør punkt 2 i bilaget til retningslinjerne ajourføres og affattes således:

»2. Desuden anses registre, som er beliggende i medlemsstaterne, og som er underlagt deres lovgivning, for at være medlemsstaternes registre, hvis de er beliggende i og underlagt lovgivningen i områder, hvor traktaterne finder anvendelse. F.eks. ansås følgende registre for at være i denne kategori, da disse retningslinjer blev vedtaget: — Danmarks Internationale Skibsregister (DIS) — Tysklands internationale skibsregister (ISR) — Italiens internationale skibsregister — Madeiras internationale skibsregister (MAR) — De Kanariske Øers register«.

Denne ajourføring findes anvendelse fra datoen for offentliggørelsen i Den Europæiske Unions Tidende.

(1) Meddelelse fra Kommissionen — EU-retningslinjer for statsstøtte til søtransportsektoren (EUT C 13 af 17.1.2004, s. 3).